SKRIFTLIG FORESPØRGSEL E-3023/00

af María Sornosa Martínez (PSE) til Kommissionen

(26. september 2000)

Om: Dæmningsprojektet La Cañada på Turia-floden (Valencia, Spanien)

Planerne om en dæmning til daglig regulering af Turia-flodens nedre løb, La Cañada-dæmningen, som for tiden befinder sig i høringsfasen, og som vil berøre kommunerne Manises, Riba-roja og Paterna, har fremkaldt protester fra områdets beboere, som betvivler nødvendigheden af projektet. Ifølge projektets begrundelse vil udførelsen af dette projekt betyde forbedring og modernisering af afvandingen med det formål at maksimere anvendelsen af de disponible ressourcer og derved reducere det effektive behov. De berørte beboere mener derimod ikke, at den planlagte dæmning vil bidrage til en forbedring af afvandingen, eftersom den udelukkende vil tilbageholde vandet.

Desuden indeholder den VVM-vurdering, som det spanske miljøministerium har fået foretaget, ifølge de berørte beboere store mangler hvad angår katalogiseringen, beskrivelsen og vurderingen af området og af områdets dyre- og plantearter. Denne vurdering, som antager, at arbejdet med dæmningen vil have en moderat negativ indvirkning, modsiges af miljøorganisationer i området og af foreninger til beskyttelse af skovområder ved Middelhavet. Klagerne har fremlagt alternative undersøgelser, hvoraf det fremgår, at mange af de prioriterede dyre- og plantearter, der er nævnt i bilagene til direktiv 92/43/EØF(1) (habitatdirektivet) (f.eks. Salix alba, Populus alba) og direktiv 79/409/EØF(2) (fugledirektivet) (f.eks. isfugle, dværghejrer, purpurhejrer) samt i et dekret udstedt af regionalregeringen i Valencia, vil blive alvorligt truet, hvis dæmningen opføres.

Endelig skal det fremhæves, at de berørte kommuner har anmodet regionalregeringen om at give det område, hvor dæmningen tænkes anlagt, status af kommunal naturpark. Denne anmodning er blevet afvist af regionalregeringen, men er for nylig blevet genfremsat.

Kommissionen bedes på denne baggrund besvare følgende: Er den enig i, at der er sket en klar overtrædelse af direktiverne 92/43/EØF og 79/409/EØF, i og med at nogle af de arter, som er opført i bilagene hertil, trues af dæmningsprojektet La Cañada?

Er det i lyset af ovenstående dens indtryk, at direktiv 97/11/EØF(3) om VVM-vurderinger er blevet anvendt korrekt i dette tilfælde?

(1) EFT L 206 af 22.7.1992, s. 7.

(2) EFT L 103 af 25.4.1979, s. 1.

(3) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(13. november 2000)

Kommissionen kender intet til det projekt, det ærede medlem omtaler.

Dog har den, foranlediget af det ærede medlems forespørgsel, verificeret at det pågældende område ikke fra spansk side er blevet udpeget som et særligt beskyttet fugleområde i henhold til Rådets direktiv 79/409/EØF af 2. april 1979 om beskyttelse af vilde fugle. Det drejer sig heller ikke om en lokalitet, der betragtes som et område af vigtighed for fugle.

Området er fra spansk side ikke blevet foreslået optaget i Natura 2000-nettet i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter. Kommissionen råder heller ikke over oplysninger til belæg for, at det burde optages.

På indeværende tidspunkt er der intet konkret vidnesbyrd om, at direktiverne 92/43/EØF og 79/409/EØF skulle være overtrådt. Projekter vedrørende dæmninger og andre anlæg til opstuvning af vand er underlagt kravet om en miljørisikovurdering i henhold til Rådets direktiv 97/11/EØF af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet. Når den opstuvede eller oplagrede vandmængde er på under 10 mio. m3, skal disse projekter undergives risikovurderingsproceduren, når medlemsstaterne skønner, at deres særlige karakter kræver dette. Hvorom alting er, fremgår det af oplysningerne i den skriftlige forespørgsel, at projektet har været genstand for en miljøindvirkningsvurdering som foreskrevet i Rådets direktiv 97/11/EF.

På denne baggrund skønner Kommissionen, da den ikke har nogen mistanke om, at der skulle være tale om overtrædelse af fællesskabslovgivningen, at sagen alene henhører under de spanske myndigheder.